La pel·lícula 'Loving Vincent' tanca el Cicle de Cinema d'Animació de l'agenda cultural d'hivern
23 de març 2022

El Centre Cultural Mario Monreal oferirà este diumenge, 27 de març, l'última projecció del Cicle de Cinema d'Animació de l'agenda cultural d'hivern que la delegació de Cultura ha programat. Es tracta de la pel·lícula polonesa d'animació _Loving Vincent_, que pertany al gènere drama i que té una duració de 95 minuts. No és apta per a menors de 12 anys, l'entrada és gratuïta i la projecció tindrà lloc a les 19 hores.

_Loving Vincent_ és una pel·lícula biogràfica d'animació experimental, produïda en 2017, que tracta sobre la vida del pintor neerlandés Vincent van Gogh, focalitzada particularment en les circumstàncies de la seua mort en 1890. És la primera pel·lícula animada confeccionada completament a partir de la utilització de pintures. Els directors del film són Dorota Kobiela i Hugh Welchman i, la música, és a càrrec de Clint Mansell.

Un any després de la mort de Vincent van Gogh, en 1891, el carter Roulin li demana al seu fill Armand que entregue personalment l'última carta de Van Gogh al seu germà, Theo, després que els seus intents previs d'enviar-li-la hagueren fallat. Malgrat no haver apreciat Van Gogh i recordar l'incident quan el mort es va mutilar l’orella i li la va donar a una prostituta, Armand accepta amb disgust per l'afecte del seu pare pel pintor...

_Loving Vincent_ és un film homenatge a Van Gogh en el qual cada fotograma és un quadre pintat sobre oli, tal com el mateix Vincent l'haguera pintat. Els seus 95 minuts de duració estan compostos per 56.800 fotogrames que han sigut pintats, un a un, per una gran quantitat d'excel·lents pintors al llarg de diversos anys, tots inspirant-se en l'estil i art magistral de Van Gogh.

Durant la sessió es contemplaran per part de l'organització les mesures sanitàries i de prevenció enfront de la pandèmia, que seran, així mateix, d'obligat compliment per al públic.

![](/media/kqzhtile/c_loving.jpg?width=566.9886363636364&height=850)

*   [](http://www.facebook.com/sharer.php?u=https://aytosagunto.es/va/actualitat/la-pel-lícula-loving-vincent-tanca-el-cicle-de-cinema-d-animació-de-l-agenda-cultural-d-hivern/ "Facebook")
*   [](http://twitter.com/share?url=https://aytosagunto.es/va/actualitat/la-pel-lícula-loving-vincent-tanca-el-cicle-de-cinema-d-animació-de-l-agenda-cultural-d-hivern/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-pel-lícula-loving-vincent-tanca-el-cicle-de-cinema-d-animació-de-l-agenda-cultural-d-hivern/ "Linked In")
*   [](mailto:?body=https://aytosagunto.es/va/actualitat/la-pel-lícula-loving-vincent-tanca-el-cicle-de-cinema-d-animació-de-l-agenda-cultural-d-hivern/)